Soektog na vermiste 11-jarige eindig tragiesArgieffoto: Kent Williamson Tlhafelo Mego (11) wat Woensdag as vermis aangemeld is, se liggaam is in ŉ puttoilet in Noordwes gevind ná sy vermoedelik verkrag en vermoor is. Kapt. Aafje Botma, woordvoerder van die polisie, het gesê sy is Woensdag as vermis aangemeld by die polisie. “Tlhafelo het by haar niggie gebly en is Sondag 31 Maart weg om by ŉ vriend te gaan kuier in Gopane Village. Die niggie is later ook weg by die huis om iemand in dieselfde gebied te gaan besoek.” Toe die niggie later terugkeer huis toe, het sy gesien ŉ venster is gebreek. Sy het ontdek Tlhafelo is nie daar nie. “Sy het glo gaan slaan en gehoop Tlhafelo sal terugkeer. Sy is uiteindelik Woensdag as vermis aangemeld,” het Botma verduidelik. ŉ Soektog is van stapel gestuur saam met lede van die gemeenskap. “Inligting is ontvang dat Tlhafelo vermoedelik vermoor is en dat haar liggaam in ŉ puttoilet gestort is. Haar liggaam is uiteindelik Vrydagoggend gevind.” Twee persone, onderskeidelik 24 en 25 jaar oud, is dieselfde dag in hegtenis geneem en sal na verwagting Maandag in die Lehurutshe-landdroshof verskyn op aanklag van moord en verkragting. Genl.maj. Ryno Naidoo, waarnemende provinsiale kommissaris, het die beamptes van die sigbare polisiëringseenheid, speurders en honde-eenheid geloof dat hulle drie dae lank onverpoosd gewerk het om die meisie se liggaam op te spoor en uit die toilet te verwyder en uiteindelik die verdagtes aan te keer.